CELEX: 32021D1919
Language: hu
Date: 2021-10-29 00:00:00
Title: A Tanács (EU) 2021/1919 határozata (2021. október 29.) a hivatalosan támogatott exporthitelekről szóló megállapodás részes feleinek írásbeli eljárása útján az említett megállapodás VI. mellékletében foglalt, a széntüzelésű villamosenergia-termelésre vonatkozó ágazati megállapodás felülvizsgálatára irányuló határozat elfogadásával kapcsolatban az Európai Unió által képviselendő álláspontról

2021.11.4.   
               
               
                  HU
               
               
                  Az Európai Unió Hivatalos Lapja
               
               
                  L 389/21
               
            
         A TANÁCS (EU) 2021/1919 HATÁROZATA
         (2021. október 29.)
         a hivatalosan támogatott exporthitelekről szóló megállapodás részes feleinek írásbeli eljárása útján az említett megállapodás VI. mellékletében foglalt, a széntüzelésű villamosenergia-termelésre vonatkozó ágazati megállapodás felülvizsgálatára irányuló határozat elfogadásával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Gazdasági Együttműködési és Fejlesztési Szervezet (OECD) hivatalosan támogatott exporthitelekről szóló megállapodásában (a továbbiakban: a megállapodás) foglalt iránymutatásokat, ideértve a megállapodás VI. mellékletében foglalt, a széntüzelésű villamosenergia-termelésre vonatkozó ágazati megállapodást (a továbbiakban: az ágazati megállapodás) az 1233/2011/EU európai parlamenti és tanácsi rendelet (1) átültette, és így jogilag kötelező erejűvé tette az Unióban.
                  
               
                     (2)
                  
                  
                     Az ágazati megállapodással összhangban a megállapodás részes feleinek (a továbbiakban: a részes felek) írásbeli eljárás útján az ágazati megállapodás felülvizsgálatára irányuló határozatot kell elfogadniuk az ágazati megállapodás feltételeinek további szigorítása céljából annak érdekében, hogy hozzájáruljanak az éghajlatváltozás mérséklésének közös célkitűzéséhez és folytassák a széntüzelésű erőművek hivatalos támogatásának fokozatos csökkentését.
                  
               
                     (3)
                  
                  
                     Az ágazati megállapodás felülvizsgálatára irányuló határozatnak összhangban kell lennie az Európai Uniónak a Párizsi Megállapodás szerinti nemzetközi kötelezettségvállalásaival és az Unió éghajlat-politikájával.
                  
               
                     (4)
                  
                  
                     A „Klíma- és energiadiplomácia – Az európai zöld megállapodás külső dimenziójával kapcsolatos célok teljesítése” című, 2021. január 25-i következtetéseiben a Tanács környezetkárosító fosszilis tüzelőanyagokra irányuló támogatások egyértelmű menetrend alapján történő globális kivezetésére szólított fel, valamint arra, hogy világszerte határozott és méltányos átalakulás kezdődjön a klímasemlegesség elérése érdekében, aminek részeként fokozatosan meg kell szüntetni a szén kibocsátáscsökkentés nélküli felhasználását az energiatermelésben, és – első lépésként – haladéktalanul véget kell vetni a harmadik országok új széninfrastruktúráiba irányuló minden finanszírozásnak.
                  
               
                     (5)
                  
                  
                     Helyénvaló meghatározni a részes felek által az ágazati megállapodás felülvizsgálatára irányuló határozat írásbeli eljárás útján történő elfogadásával kapcsolatban az Unió által képviselendő álláspontot, mivel a részes felek határozata – az 1233/2011/EU rendelet alapján – kötelező erejű lesz az Unióra nézve, és meghatározó módon befolyásolhatja majd az uniós jog tartalmát,
                  
               ELFOGADTA EZT A HATÁROZATOT:
         
            1. cikk
            A Gazdasági Együttműködési és Fejlesztési Szervezet (OECD) hivatalosan támogatott exporthitelekről szóló megállapodásának VI. mellékletében foglalt, a széntüzelésű villamosenergia-termelésre vonatkozó ágazati megállapodás felülvizsgálatára irányuló határozatnak a részes felek által írásbeli eljárás útján történő elfogadásával kapcsolatban az Unió által képviselendő álláspont az Európai Unió álláspontján alapul (2).
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. október 29-én.
            
               
                  a Tanács részéről
               
               
                  az elnök
               
               G. DOVŽAN
            
         
         
            (1)  Az Európai Parlament és a Tanács 1233/2011/EU rendelete (2011. november 16.) a hivatalosan támogatott exporthitelek terén bizonyos iránymutatások alkalmazásáról, valamint a 2001/76/EK és a 2001/77/EK tanácsi határozat hatályon kívül helyezéséről (HL L 326., 2011.12.8., 45. o.).
         
            (2)  Lásd az ST 12623/21 dokumentumot a http://register.consilium.europa.eu oldalon.